**TARTALOMJEGYZÉK**

1. Beszámoló a két ülés között történt eseményekről, a lejárt határ idejű határozatokról, és a bizottságok által hozott döntésekről…………………………………………………………………..

Határozat………………………………………………………………………………………………

[2. Közművelődési rendelet felülvizsgálata 3](#_Toc106640461)

[Rendelet 3](#_Toc106640462)

[3. Tájékoztatás közbeszerzési eljárásról 4](#_Toc106640463)

[Határozat 4](#_Toc106640464)

[4. Leader pályázat- Közösségi célú fejlesztések-VP6-19.2.1.-8-7-21 5](#_Toc106640465)

[Határozat 5](#_Toc106640466)

[5. Helyi Esélyegyenlőségi Program 5](#_Toc106640467)

[Határozat 6](#_Toc106640468)

[6. XV. Főzőverseny, kamionos- és motoros találkozó és III. családi nap programja 6](#_Toc106640469)

[Határozat 6](#_Toc106640470)

[7. Egyebek 6](#_Toc106640471)

[Határozat 7](#_Toc106640472)

Bana Község Önkormányzata

**2944 Bana, Jókai M. u. 18.**

**J E G Y Z Ő K Ö N Y V**

Készült: A 2022. június 15. napján 17.00 órai kezdettel megtartott képviselő-testületi ülésről (2944 Bana, Jókai M. u. 18., Díszterem).

Jelen vannak: Toma Richárd polgármester

Ágoston Gábor képviselő

Lakasz Tímea képviselő

Lengyel Erika Anita képviselő

Róth-Kovács Frida képviselő

továbbá: dr. Bacsárdi József jegyző

Kocsisné Balázs Mónika jegyzői megbízott,

Toma Richárd polgármester: Tisztelettel köszöntök mindenkit. Az ülés anyagát a Képviselő-testület megkapta. Beszámoló a két ülés között történt eseményekről, a lejárt határ idejű határozatokról, és a bizottságok által hozott döntésekről 1. napirendi pontként szerepelne. Egyebek napirendben telekcserére beérkezett kérelem szerepelne. Kérném, hogy a Képviselő-testület a napirendi pontokat javasolja elfogadásra. Megállapítom, hogy a Képviselő-testület egyhangúlag elfogadta a kiadott napirendi pontokat.

*A Képviselő-testület az ülés napirendi pontjainak tárgyalását nyílt szavazással, 5 fő képviselő részvételével, 5 igen szavazattal elfogadta, és meghozta a következő határozatot:*

35/2022. (VI.15) számú Képviselő- testületi határozat

Bana Község Önkormányzata Képviselő-testülete a napirendi pontokat módosítással elfogadja. A napirendi pontok az alábbiakban alakulnak:

**2022. június 15.**

1.Beszámoló a két ülés között történt eseményekről, a lejárt határidejű határozatokról és a bizottságok által hozott döntésekről

Előterjesztés felelőse: *polgármester*

2.Közművelődési rendelet felülvizsgálata

Előterjesztés felelőse: *jegyző*

3.Tájékoztatás közbeszerzési eljárásról

Előterjesztés felelőse: *polgármester*

4.Leader pályázat- Közösségi célú fejlesztések-VP6-19.2.1.-8-7-21

Előterjesztés felelőse: *polgármester*

5.Helyi Esélyegyenlőségi Program

Előterjesztés felelőse: *jegyző*

6. XV. Főzőverseny, kamionos- és motoros találkozó és III. családi nap programja

Előterjesztés felelőse: *polgármester*

7.Egyebek

a) Megkeresés telekcsere ügyében

Felelős: Polgármester

Határidő: 2022. június 15.

Toma Richárd Polgármester: Ismertetem a polgármesteri beszámolót. Május 25-én három eseményen vettem részt. Az első a Komárom és Környéke Társulási Tanács ülése volt, melynek napirendi pontjait ismertetném. Ugyanezen a napon a Bakonyalja-Kisalföld Vidékfejlesztési Egyesület közgyűlésén vettem részt. Itt is ismertetném a napirendi pontokat. A délután folyamán részt vettem a Banai Bóbita Óvoda ballagási ünnepségén. Május 28-án megrendezésre került egy séta a falu körül, mely során 7 kilométert sétáltak a megjelentek. Köszönetet szeretnék mondani Róth-Kovács Fridának és Lanczer Jánosnak a szervezésben nyújtott segítségükért. Május 29-én búzaszentelés volt Bana határában, melyet utoljára a háború előtt rendeztek meg. Itt szeretném megköszönni a három egyházfő részvételét, valamint közreműködését. Június 4-én a Nemzeti Összetartozás Napja alkalmából tartott színvonalas megemlékezésen vettem részt, ahol Czunyiné dr. Bertalan Judit országgyűlési képviselő volt a vendégünk. Ezúton szeretnék köszönetet mondani a szervezőknek, fellépőknek és a résztvevőknek. Június 11-én a Banai Sportkör évzáró közgyűlésén vettem részt, ahol a 2021/2022-es év évértékelése is megtörtént. Június 12-én került megrendezésre a Banai Búcsú. Június 13-án megérkezett a csapadékvíz-elvezetési pályázat jogerős vízjogi engedélye, így új szakaszába lépett a projekt. Erről a mai ülésen is fogunk tárgyalni. Június 14-én megérkezett a Bölcsőde látványterve, melyet a képviselők most kaptak meg. Június 15-én a Komárom és Környéke Önkormányzati Társulás tanácsi ülésén vettem részt, a napirendi pontokat ismertetném. Rátérnénk a lejárt idejű határozatokra, melyek jelenlegi állapotát is ismertetném. Rátérnénk a Bizottság döntéseire. Ismertetem a határozati javaslatot. Aki elfogadja a határozati javaslatot, valamint egyetért a beszámolókkal, az kérem, kézfelemeléssel jelezze.

*A Képviselő-testület a határozati javaslatot nyílt szavazással, 5 fő képviselő részvételével, 5 igen szavazattal elfogadta és meghozta a következő határozatot:*

**36/2022. (VI.15.) számú határozat**

Bana Község Önkormányzata

1. jóváhagyja, elfogadja, tudomásul veszi a Pénzügyi és Településfejlesztési Bizottság alábbi tárgyban és határozatszámmal elfogadott döntéseit:

- Győri Nagytérségi Hulladékgazdálkodási Önkormányzati Társulás tájékoztatója- 42/2022 (VI.13)  
- Címmódosítás- Kossuth Lajos utca-43/2022 (VI.13)

- Banai Kinizsi Sport Egyesület elszámolása-45/2022 (VI.13)

- Pannon- Víz Zrt beszámolója -46/2022 (VI.13)

- Takarító helyettesítése- 47/2022 (VI.13)

-A 0175/54 hrsz telek adásvétele- 48/2022.(VI.13)

-Egyebek:

5 db közútkezelői kérelem: 704hrsz, 194/2hrsz,32hrsz, 746hrsz, 261hrsz- (50/2022 (VI.13.)

1. megbízza a polgármestert a határozatok végrehajtásával.

Felelős: Polgármester

Határidő: 2022. július 31.

Ágoston Gábor képviselő: Ehhez a napirendi ponthoz lenne egy olyan kérdésem, hogy az említett gyűlésekről kaphatnánk-e egy jegyzőkönyvet?

Toma Richárd polgármester: Igen. Ha megküldik a jegyzőkönyvet, akkor biztosítani fogjuk azt.

dr. Bacsárdi József jegyző: Én is részt vettem a társulási ülésen, ezzel kapcsolatban szeretnék egy mondatot mondani. Komárom Város Polgármestere komoly emelkedést vízionált a gáz-és villamosenergia árak ügyében. Például a Komáromi Gyógyfürdő villany-és gázszámlájára a háromszorosára fog növekedni. A jegyzőkönyv nyilvános, el fogjuk küldeni a képviselők részére.

**2. Közművelődési rendelet felülvizsgálata**

dr. Bacsárdi József: A Kormányhivatal vizsgálta a rendeletet. Alapvetően mindent rendben talált, egy dolgot kivéve. A szövegezésnél hibásan lett szövegezve a rendelet bevezető része, ezért célszerű a rendeletet újra alkotni, ugyanezen szöveggel, csak a bevezető rendelkezésben lévő elgépelés lenne kijavítva. A bevezető rendelkezésre a háborús veszélyhelyzetre vonatkozó részt is bele kellett tenni. Minden más az ugyanaz maradt, ami korábban volt. Köszönöm a szót.

Polgármester: Van-e valakinek kérdése ezzel kapcsolatban? A Pénzügyi és Településfejlesztési Bizottság tárgyalta ezt a napirendi pontot. Átadnám a szót az elnöknek.

Lakasz Tímea képviselő: Ismertetem a határozatot.

Toma Richárd polgármester: Szeretném felhívni a figyelmet, hogy a rendeletalkotáshoz minősített többség szükséges. Aki egyetért a rendelettel, kézfelemeléssel jelezze. Megállapítom, hogy a Képviselő-testület egyhangúlag elfogadta a rendeletalkotást.

*A Képviselő-testület a rendeletalkotást nyílt szavazással, 5 fő képviselő részvételével, 5 igen szavazattal elfogadta és meghozta a következő rendeletet:*

## Rendelet

Bana Község Önkormányzata Képviselő-testületének 6/2022. (VI. 15.) önkormányzati rendelete a közművelődésről

Bana Község Önkormányzata Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében, valamint az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása érdekében veszélyhelyzet kihirdetéséről és egyes veszélyhelyzeti szabályokról szóló 180/2022. (V. 24.) Korm. rendelet 4. §-ában kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva Bana Község Roma Nemzetiségi Önkormányzata véleményének kikérésével  a következőket rendeli el:

1. §

Bana Község Önkormányzata kötelező feladatként a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 76. § (3) bekezdés a)-e) pontjában meghatározott közművelődési alapszolgáltatásokat nyújtja.

2. §

Az önkormányzat az 1. §-ban meghatározott közművelődési alapszolgáltatások ellátásáról a Jókai Mór Közösségi Színtér és a település Könyvtára vonatkozásában nem intézményi formában gondoskodik.

3. §

A Jókai Mór Közösségi Színtér, és a Község Könyvtára a Kultv. 78/H. § (1) bekezdés szerint közösségi színtér.

4. §

Az 1. §-ban meghatározott feladatok ellátásának pénzügyi forrását Bana Község Önkormányzata éves költségvetésében biztosítja.

5. §

Hatályát veszti a Bana Község Önkormányzat Polgármesterének 19/2020. (XII.31.) önkormányzati rendelete a közművelődésről szóló 19/2020. (XII.31.) önkormányzati rendelet.

6. §

Ez a rendelet 2022. június 16-án lép hatályba.

Toma Richárd Dr. Bacsárdi József

polgármester jegyző

**3. Tájékoztatás közbeszerzési eljárásról**

dr. Bacsárdi József jegyző: A Bana-Bábolna csatorna csapadékvíz-elvezetési rekonstrukciós ügye egyenesbe fordult. A beruházás szerepel az Önkormányzat közbeszerzési tervében. Van egy új szabályzata az önkormányzati közbeszerzéseknek, mely szerint a polgármester írja ki a közbeszerzési eljárást, azonban a Képviselő-testület hoz lezáró döntést benne. Ki kell jelölni egy speciális szakértői bizottságot, aki majd a közbeszerzési eljárás bontásánál a közbeszerzési bírálatot elvégzi. Ezt a bírálatot fogja a Testület számára előterjeszteni. Maga a közbeszerzési eljárás elektronikus úton fog bonyolódni. Ismertetem ennek folyamatát. A közbeszerzési eljárást nem csak a szakértő, hanem az Államkincstár és a Miniszterelnökség is figyelemmel kíséri, szabálytalanság felmerülése esetén beavatkoznak. Azért hoztuk a Testület elé ezt a napirendet, hogy lehessen látni azt, hogy a közeljövőben sor kerül majd a közbeszerzési kiírás összerakására, illetve a rendszerben való feltöltésére. Jó eséllyel július vége felé döntést tud hozni a Képviselő-testület. Reálisnak gondolom azt, hogy a beruházás idén ősszel le is fog zárulni, és el is tudunk számolni a Magyar Állam és az Európai Unió felé a jövő év elején.

Toma Richárd polgármester: Ezt is a Pénzügyi és Településfejlesztési Bizottság tárgyalt. Átadnám a szót az elnöknek.

Lakasz Tímea képviselő: Ismertetem a határozatot.

Toma Richárd polgármester: Ezzel kapcsolatban van-e valakinek kérdése? Ismertetném a határozati javaslatot. Aki ezzel egyetért, kézfelemeléssel jelezze. Megállapítom, hogy a Képviselő-testület egyhangúlag elfogadta a határozati javaslatot.

*A Képviselő-testület a határozati javaslatot nyílt szavazással, 5 fő képviselő részvételével, 5 igen szavazattal elfogadta és meghozta a következő határozatot:*

## 37/2022. (VI.15.) számú határozat

Bana Község Önkormányzata Képviselő-testülete tudomásul veszi, hogy Bana Község Polgármestere a TOP-2.1.3-16-KO1-2019-00016. projekt azonosítószámú, IKT-2019-612-11-00000874/0000016 iktatószámú Bana település csapadékvíz-elvezetésének fejlesztése című támogatási szerződés alapján indult projekt keretében közbeszerzési eljárást írjon ki a beruházás megvalósítására és kijelölje a közbeszerzési bírálóbizottság tagjait Bana Község Önkormányzata Közbeszerzési Szabályzata alapján, valamint beszerzési eljárás keretében a közbeszerzési szakértő személyének kiválasztásáról gondoskodjon, a legkedvezőbb ajánlatot adó közbeszerzési szakértővel a vállalkozási szerződést TOP-2.1.3-16-KO1-2019-00016. projekt azonosítószámú, IKT-2019-612-11-00000874/0000016 iktatószámú Bana település csapadékvíz-elvezetésének fejlesztése című támogatási szerződésben foglalt támogatás terhére megkösse.

**Felelős:** Polgármester

**Határidő:** 2022. július 31.

4. Leader pályázat- Közösségi célú fejlesztések-VP6-19.2.1.-8-7-21

Toma Richárd polgármester: Lehetőségünk nyílik arra, hogy a Leader pályázatban tudjunk pályázni, 7 millió forint keretösszegben, közösségi célú fejlesztésekre. Ilyen például a sátorvásárlás, eszközbeszerzések, közösségi terek kialakítása. A keretösszeg felhasználási és elszámolási határideje két év. Ha valamit beszerzünk, az elszámolásra kerülhet, és ennek visszatérítése rövid időn belül megtörténik. A Pénzügyi és Településfejlesztési Bizottság tárgyalta ezt a napirendi pontot. Kérném az állásfoglalásukat.

Lakasz Tímea képviselő: Ismertetem a bizottsági határozatot.

Toma Richárd polgármester: Valakinek van-e ezzel kapcsolatban kérdése, hozzászólása? Határozati javaslattal szeretnék élni. Aki ezzel egyetért, kézfelemeléssel jelezze. Megállapítom, hogy a Képviselő-testület egyhangúlag elfogadta a javaslatot.

*Képviselő-testület a határozati javaslatot nyílt szavazással, 5 fő képviselő részvételével, 5 igen szavazattal elfogadta és meghozta a következő határozatot:*

## 38/2022. (VI.15.) számú határozat

Bana Község Önkormányzata Képviselő-testülete

1. felhatalmazza a Polgármestert, hogy a VP6-19.2.1.-8-7-21 pályázati felhívásra nyújtson be pályázatot tervezetten az „Közösségi célú fejlesztések” címen,
2. a pályázat benyújtásához szükséges szerződéseket írja alá, az esetleges felmerülő költségek viselésére a kötelezettségeket vállaljon Bana Község Önkormányzata Képviselő-testületének Bana Község Önkormányzatának 2022. évi költségvetéséről szóló 2/2022. (II. 09.) önkormányzati rendelete 3. mellékletében foglalt Tartalékok előirányzat (K.513. Tartalékok – általános tartalék (működési)) terhére.

Határidő: 2022. december 31.

Felelős: Polgármester

**5. Helyi Esélyegyenlőségi Program**

Kocsisné Balázs Mónika jegyzői megbízott: Ehhez is szeretnék pár szót szólni. Az egyenlő bánásmódról és esélyegyenlőség előmozdításáról szóló 2003. évi törvény előírja az Esélyegyenlőségi Program elkészítését. Ez Bana esetében is esedékessé vált. A HEP a hátrányos helyzetű társadalmi csoportok életkörülményeik javítását célozza meg. Ismertetem az öt célcsoportot. A program a helyzetelemzésből és az intézkedési tervből áll. A helyzetelemzés Bana községet mutatja be, az intézkedési terv pedig azokat a jövőbeli célokat fogalmazza meg, melyeket az Önkormányzat az elkövetkezendő öt évben el szeretne érni. 2022.06.01-én megtartottuk a Helyi Esélyegyenlőségi Fórumot, melyre a helyi intézmények vezetői kerültek meghívásra. A véleményeiket, gondolataikat is belefoglaltam a HEP-be.

Toma Richárd polgármester: Ezzel kapcsolatban van-e kérdés? Ezt is tárgyalta a Bizottság.

Lakasz Tímea képviselő: Ismertetem a bizottsági határozatot.

Toma Richárd polgármester: határozati javaslattal szeretnék élni. Aki ezt elfogadja, kézfelemeléssel jelezze. Megállapítom, hogy a Képviselő-testület egyhangúlag elfogadta a javaslatot.

*A Képviselő-testület a határozati javaslatot nyílt szavazással, 5 fő képviselő részvételével, 5 igen szavazattal elfogadta és meghozta a következő határozatot:*

**39/2022. (VI.15.) számú határozat**

Bana Község Önkormányzata Képviselő- testületnek a 2022-2027-as évekre szóló Helyi Esélyegyenlőségi Programot jóváhagyja és tudomásul veszi.

Határidő: 2022. június 30.

Felelős: Polgármester

**6. XV. Főzőverseny, kamionos- és motoros találkozó és III. családi nap programja**

Toma Richárd polgármester: Felkérném Róth-Kovács Fridát, mint az egyik szervezőt, hogy tájékoztatást adjon a szervezés állásáról.

Róth-Kovács Frida képviselő: Ismertetem a programra való felhívást és tájékoztatást.

Toma Richárd polgármester: Ismét a Bizottság állásfoglalása következik.

Lakasz Tímea képviselő: Ismertetem a határozati javaslatot.

Toma Richárd polgármester: Ezzel kapcsolatban van-e kérdés, felvetés? Határozati javaslattal szeretnék élni. Aki ezt elfogadja, kézfelemeléssel jelezze. Megállapítom, hogy a Képviselő-testület egyhangúlag elfogadta a javaslatot.

*A Képviselő-testület a határozati javaslatot nyílt szavazással, 5 fő képviselő részvételével, 5 igen szavazattal elfogadta és meghozta a következő határozatot:*

## 40/2022. (VI.15.) számú határozat

Bana Község Önkormányzata Képviselő-testülete elfogadja és tudomásul veszi a XV. Főzőverseny, kamionos- és motoros találkozó és III. családi nap programja előkészítéséről szóló szóbeli tájékoztatást és javasolja a rendezvény előkészítési munkák megkezdését.

**Felelős:** Polgármester

**Határidő:** 2022. augusztus 31.

**7. Egyebek**

dr. Bacsárdi József jegyző: Megkeresés érkezett egy banai lakostól, Németh Gyulánétól. Az ő területük az Önkormányzat által kimérésre kerülő Bem utcai telkek szomszédságában van. Jelenleg ez a telek kamionparkolóként működik. Ígéretük szerint ezt a részt felszabadítják. A kérelmező felajánlotta, hogy a területéből egy részt átadna az Önkormányzatnak, cserébe pedig az Önkormányzat tulajdonában lévő Bem utcai telkekből két telekrészt szeretne, természetesen értékkülönbözettel. A területrész vételárát értékbecsléssel kell meghatározni. A pálya mellett lévő telkekből egy telket továbbra is közparknak megtartana a kérelmező, a másikon pedig építkezve, így az Önkormányzat beépítésre vonatkozó terveinek megfelelne. A kérdésnek előnye az, hogy az Önkormányzat által kimért széles telkek helyett kevésbé széles, hosszabb területet lehetne kimérni, mely több telek kimérését teszi lehetővé. Véleményem szerint érdemes lenne ezzel a kérdéssel foglalkozni.

Toma Richárd polgármester: Van-e valakinek ezzel kapcsolatban kérdése, hozzászólása?

Lakasz Tímea képviselő: A térképen kijelölt terület nagyságáról szeretnék érdeklődni.

dr. Bacsárdi József jegyző: A kimért telekhez hozzá kell adni a pálya nagyságát, így két telket tesz ki. A kérelmező vállalja, hogy a pályát nem építi be. A felajánlott terület vételárának függvénye az, hogy megéri-e a csere.

Toma Richárd polgármester: Az értékbecslés a fontos. A pálya nincs feltüntetve a térképen, azt még a jövőben legalizálni kell. Felmerült, hogy a József Attila végéig megvennénk a telkeket. Úgy gondolom, hogy megérné a kérdéssel foglalkozni, főleg akkor, ha a József Attila utca végén lévő tulajdonos eladná azt a részt.

Ágoston Gábor képviselő: Az lenne a felvetésem, hogy az értékbecslést ne az Önkormányzat fizesse.

Toma Richárd polgármester: A költségekbe természetesen beleszállnak ők is. Az önrészüket fizessék ők. Egyetértek ezzel.

Lakasz Tímea képviselő: Bennem felvetődött az, hogy a telkek meghirdetésénél ők előnybe kerülnének.

dr. Bacsárdi József jegyző: Ez egy csereügylet. Az Önkormányzat eldöntheti, hogy támogatja-e vagy sem.

Lakasz Tímea képviselő: A terület értékének megvizsgálását javaslom.

Toma Richárd polgármester: Határozathozatal nélkül lezárja a napirendi pontot.

Dr. Bacsárdi József: A rendkívüli ülésre akkor előkészítünk egy anyagot ezzel kapcsolatban.

Toma Richárd polgármester: Közös bejárást is kezdeményezhetnénk ezzel kapcsolatban. Valakinek van még javaslata az Egyebek napirendi ponthoz?

Róth-Kovács Frida képviselő: Programajánlót szeretnék tenni. Június 18-án, szombaton a Művelődési Ház udvarán egy kertmozi műsor lesz. Szeretettel várunk rá mindenkit.

Ágoston Gábor képviselő: Én két dolgot szeretnék mondani. A békés együttélés érdekében Jegyző úrtól szeretnék kérni egy újabb tájékoztatást a lakosság felé a robbanómotoros fűnyírók használatáról. Emellett szeretném tájékoztatni a lakosságot, hogy június 15-én hatályba lépett az Országos Tűzvédelmi Szabályzat módosítása, melyből egyet szeretnék kiemelni, ismertetném ezt a jogszabályt. Tehát belterületen és külterületen sem lehet tüzet gyújtani ettől kezdve. A hatóság bünteti a tűzgyújtást.

dr. Bacsárdi József jegyző: Ismertetném a közösségi együttélés szabályait. Kérném, hogy tartsuk be ezeket.

Toma Richárd polgármester: Szeretném ehhez hozzátenni, hogy Peresztegi Zoltán közterület felügyelőt arra kértem, hogy hétvégente, főleg a vasárnapi időszakban sűrűbben járőrözzön. A szabálysértések, szabályszegések esetén első körben felhívással, másodikban pedig szankcióval fog élni.

Kocsisné Balázs Mónika jegyzői megbízott: A lakosságot erről a facebook oldalon és a honlapon is tájékoztattuk.

Toma Richárd polgármester: Van-e még valakinek kérdése, felvetése a napirendi ponthoz kapcsolódóan? Látom, hogy nincs. Köszönöm a figyelmet az ülés 17.50 órakor véget ért.

K. m. f.

**Toma Richárd dr. Bacsárdi József**

polgármester jegyző